14.

Dírítear sa chomhaontú ar an méid seo a leanas: — is trí chláir gheografacha a bhainfí úsáid as an gcur chuige is mó i leith gníomhaíochtaí a mhaoinítear faoi NDICI - an Eoraip Dhomhanda, chun an leas is mó is féidir a bhaint as an tionchar a bheidh ag cúnamh ón Aontas agus gníomhaíocht an Aontais a thabhairt níos gaire do thíortha agus pobail chomhpháirtíochta. Comhlánaítear an cur chuige ginearálta sin le cláir théamacha agus le gníomhaíochtaí mearfhreagartha, agus comhsheasmhacht agus comhleanúnachas na gclár agus na ngníomhaíochtaí uile á n-áirithiú ag an am céanna; — cothromaíocht a áirithiú idir na forálacha nós imeachta agus raon feidhme domhanda na hIonstraime. Go háirithe, comhaontaíodh go nglacfar doiciméid chlársceidealaithe do chláir gheografacha agus théamacha trí bhíthin gníomhartha cur chun feidhme agus go gcumhachtófar don Choimisiún gníomhartha tarmligthe a ghlacadh go sonrach chun leasú a dhéanamh ar an uasmhéid do ghníomhaíochtaí CBDSD, an t-uasmhéid don Ráthaíocht do Ghníomhaíochtaí Seachtracha, an t-uasmhéid soláthair, na rátaí soláthair, na réimsí comhair agus idirghabhála a liostaítear in Iarscríbhinn II, III agus IV, na réimsí tosaíochta a bhaineann le hoibríochtaí CEFI+ a liostaítear in Iarscríbhinn V agus an liosta de tháscairí tábhachtacha feidhmíochta atá in Iarscríbhinn VI, mar aon leis an Rialachán a fhorlíonadh le cuspóirí sonracha, réimsí tosaíochta comhair, spriocanna téamacha agus leithdháiltí táscacha airgeadais, do na fo-réigiúin arna roghnú, agus le forálacha maidir le creat faireacháin agus meastóireachta a bhunú; — cur chuige cuimsitheach, comhordaithe agus dírithe, go háirithe trí chur chun feidhme an phrionsabail “tús áite don bheartas” bunaithe ar chreat beartais leathnaithe, lena gcumhdaítear freisin rúin ó Pharlaimint na hEorpa (Airteagal 7), agus ar idirphlé cuimsitheach, an rogha go mbeidh an coiste in ann teacht le chéile i bhformáidí éagsúla a bheidh i gceannas ar réimsí sonracha idirghabhála, amhail gníomhaíochtaí geografacha, téamacha agus mearfhreagartha agus go mbeidh an deis ag na Ballstáit a iarraidh go scrúdófaí ábhar ar bith eile a bhaineann le cur chun feidhme an Rialacháin, go háirithe maidir le doiciméid chlársceidealaithe ilbhliantúla, lena n-áirítear athbhreithnithe agus meastóireachtaí ad hoc nó meántéarma; — déantar gnóthú chuspóirí na hIonstraime a áirithiú a thuilleadh trí thacar de spriocanna caiteachais, a chumhdaítear, cé is moite de sprioc ODA, sna haithrisí agus arb aidhm leo a áirithiú go leithdháilfear cistí ar an dóigh seo a leanas: 93 % ar a laghad mar ODA; 30 % le haghaidh cuspóirí aeráide; ar a laghad 85 % de na gníomhaíochtaí ar son an chomhionannais inscne, ar a bhfuil ar a laghad 5 % díobh le tiomnú do G2, 20 % ar a laghad de ODA don chuimsiú sóisialta agus don fhorbairt dhaonna; agus uasteorainn suas le 5 % don chomhar trasteorann faoin imchlúdach Comharsanachta. Rannchuideoidh NDICI - an Eoraip Dhomhanda freisin le sprioc fhoriomlán bhithéagsúlachta CAI (aithris (48)); — rannchuideoidh an Ionstraim freisin le freagairt chuimsitheach an Aontais ar dhúshláin, ar riachtanais agus ar dheiseanna a bhaineann leis an imirce agus leis an easáitiú éigeantach i gcomhréir agus i gcomhlántacht le beartas imirce an Aontais, go háirithe ós rud é go ndéanfar méid táscach 10 % d'imchlúdach airgeadais NDICI a thiomnú do ghníomhaíochtaí lena dtacaítear le bainistiú agus rialachas na himirce neamhrialta agus an easáitithe éigeantaigh, agus freisin do ghníomhaíochtaí lena dtugtar aghaidh ar na bunchúiseanna atá leo; — cuirfear síneadh leis an Sainordú Iasachtaithe Sheachtraigh (Airteagal 49(1)) agus aistreofar na sócmhainní chuig an gciste don soláthar coiteann (Airteagal 31(8)); — bunaítear an ciste nua, an Ciste Eorpach um Fhorbairt Inbhuanaithe Plus (“CEFI+”), é bunaithe ar a réamhtheachtaí, an Ciste Eorpach um Fhorbairt Inbhuanaithe (CEFI), agus in éineacht leis an Ráthaíocht do Ghníomhaíochtaí Seachtracha, féadfaidh sé tacú le hoibríochtaí maoiniúcháin agus infheistíochta i bhfoirm deontas, ráthaíochtaí buiséadacha agus ionstraimí airgeadais i dtíortha comhpháirtíochta sna limistéir gheografacha a chumhdaítear le NDICI - an Eoraip Dhomhanda chomh maith le hoibríochtaí i dtairbhithe na hIonstraime um Chúnamh Réamhaontachais III; — déantar ról an Bhainc Eorpaigh Infheistíochta a shonrú a thuilleadh agus cuirtear de chúram ar an mbanc fuinneog eisiach d'infheistíocht thiomnaithe a chur chun feidhme le haghaidh oibríochtaí le contrapháirtithe ceannasacha agus neamhthráchtála focheannasacha, agus, i gcás inarb iomchuí, fuinneoga tiomnaithe neamheisiacha breise le haghaidh oibríochtaí le contrapháirtithe tráchtála focheannasacha agus oibríochtaí chun infheistíocht dhíreach choigríche, trádáil agus idirnáisiúnú geilleagar tíortha comhpháirtíochta a chur chun cinn; — déantar cur chuige cuimsitheach maidir le maoiniú gníomhaíochtaí sa Chomharsanacht a áirithiú a thuilleadh trí fhorálacha a chur isteach maidir le cuspóirí sonracha an limistéir comharsanachta (Airteagal 18, aistrithe ó Iarscríbhinn II) agus maidir le cláir iltíortha (Airteagal 21); — gníomhaíochtaí agus bearta a shainmhíniú nach féidir tacú leo faoi NDICI (gníomhaíochtaí eisiata in Airteagal 29); — sonrú, sna haithrisí, ar úsáid an chúlchiste um dhúshláin agus tosaíochtaí atá ag teacht chun cinn, agus ar an bhféidearthacht cúnamh a chur ar fionraí i gcás díghrádú sa daonlathas, i gcearta an duine agus sa smacht reachta i dtríú tíortha; — sainmhíniú ar thacar táscach de phríomhtháscairí feidhmíochta a bheidh le húsáid chun cuidiú le rannchuidiú an Aontais le gnóthú chuspóirí sonracha an Rialacháin a thomhas (Iarscríbhinn VI); — cur i bhfeidhm cúlghabhálach an Rialacháin ón 1 Eanáir 2021 (Airteagal 27(4) agus Airteagal 50 agus aithrisí (60) agus (85)).